Xitoyda tibetlik rohib siyosatdan to’yib o’ziga o’t qo’ydi
Madaniyati va dini ezilayotganidan norozi tibetliklar orasida bu usul ommalashib borayapti. Xitoy buni terrorizm deb izohlaydi.
19 yoshli Lobsan Gyatso Xitoyning asosan tibetliklar yashovchi Sichuan viloyatida tug’ilib katta bo’lgan. Kuni kecha shu atrofda yana ikki o’smir, o’tgan yildan beri jami 23 tibetlik o’z joniga qasd qilgan edi. Rasmiy Pekin buni terrorizmga bog’lab, Tibet diniy rahnamosi Dalay Lamani shu kabi amaliyotlarni qo’llab-quvvatlaganlikda ayblaydi. Xitoy g’arbidagi tog’li Tibet mintaqasi 1950-yildan beri rasmiy Pekin nazorati ostida. Britaniyada asoslangan "Ozod Tibet" (Free Tibet) inson huquqlari tashkilotining bildirishicha, Sichuan viloyatining shu paytgacha osuda bo'lgan Jekundo shahrida shanba kuni 200 odam namoyishga chiqqan. Tashkilot rasmiysi Stefani Brigden (Stephanie Brigden) so'zlariga ko'ra, u yer-bu yerdagi kichik yig'inlar fuqaroni ruhlantirib, tibetlilar orasida qo'rquv hissi yo'qolib borayapti. G'alayonda qatnashish jazoga yetaklashini bilsa-da, bu elat haqqini talab qilish uchun o'zida jasorat topayapti, deydi Brigden. Bunga javoban rasmiy Pekin qo'shimcha askar jo'natib, ayrim notinch shaharlarda aloqa vositalarini uzgan. Chet el matbuoti vakillari mintaqaga kiritilmagani bois vaziyatni xolis baholash qiyin. Oy boshida Sichuanning Draggo shahrida namoyishda qatnashayotgan tibetlikni armiya otib o'ldirgan edi. "Ozod Tibet" talqinicha, mintaqada erkinlikni kuylovchi varaqalarni tarqatganlik aybi bilan bir necha tibetlik qamalgach, g'azab hissi fuqaroni isyon ko'tarishga, ko'chalarga chiqishga majbur qildi. Xitoy hukumati shu zahoti xorijdagi tashkilotlarni mamlakatda nafratni avj oldirayotganlikda aybladi.